**युएसएआइडीको तयार नेपाल परियोजनाको सिकाइ आदान-प्रदान कार्यशाला**

**सम्बोधन**

आजका यस कार्यक्रमका अध्यक्ष डा. भीष्मकुमार भुसाल, गृह मन्त्रालयका सचिव श्री गोकर्णमणि दुवाडी, राष्ट्रीय विपद् जोखिम न्यूनीकरण तथा व्यवस्थापन प्राधिकरणका कार्यकारी प्रमुख ज्यू, युएसएआइडी नेपालका मिशन डिरेक्टर केटि डोनहो, उप-महानगरपालिका तथा नगरपालिकाका प्रमुख तथा उपप्रमुख ज्यूहरु, शहरी विकास मन्त्रालय, सहसचिव श्री दिलिप भण्डारी ज्यू, सङ्‍घीय मामिला तथा सामान्य प्रशासन मन्त्रालय उपसचिj मोहन कुमार घिमिरेज्यू, नगरपालिका प्रमुख प्रशासकिय अधिकृत ज्यूहरु, वडाध्यक्षज्यूहरु, नगरपालिकाका प्रतिनिधीज्यूहरु, युएसएआइडी नेपालका प्रतिनिधि ज्यूहरु, पत्रकार, परियोजनाका लाभग्राही, अन्तराष्ट्रीय तथा राष्ट्रीय गैर सरकारी संस्थाका सfथै सरोकारवाला निकायका प्रतिनीधि ज्यूहरु, परियोजनाका कर्मचारी साथीहरू लगायत आफ्नो व्यस्त कार्यतालिकाका माझ निम्तो स्वीकार गरी आजको कार्यक्रममा उपस्थित सम्पूर्णमा मेरो नमस्कार ।

युएसएआइडीको सहयोगमा सञ्‍चालित तयार नेपाल परियोजना सम्पन्न हुन गइरहेको सन्दर्भमा हालसम्म हासिल भएमा उपलब्धीहरु, सिकाइ तथा असल अभ्यासका बारेमा विर्मश गर्न आयोजित यस “सिकाइ आदान-प्रदान कार्यशाला” मा प्रस्तुतिकरण गर्नुहुने नगरप्रमुखहरु, लाभग्राही, तयार नेपाल परियोजनाका कर्मचारी लगायत युएसएआइडीका प्रतिनिधिलाई धन्यवाद ज्ञापन गर्न चाहन्छु ।

प्राकृतिक एवं मानव सिर्जित विपद् जोखिमका दृष्टिकोणले नेपाल सम्वेदनशील रहेको व्यहोरा विपद् जोखिम न्यूनीकरण तथा व्यवस्थापनका क्षेत्रमा अहम् भूमिका निर्वाह गर्नुहुने यहाँ उपस्थित सबै महानुभावहरुलाई अवगत नै छ। भूकम्प, बाढी, डुबान, पहिरो, आगलागी, डडेलो, चट्याङ्ग, महामारी एवं सवारी तथा हवाई दुर्घटना लगायतका विपद्का कारण हामीले निरन्तर रुपमा धनजनको क्षति व्यहोर्दै आएका छौँ ।

जलवायु परिवर्तनबाट सिर्जित नकारात्मक प्रभावले गर्दा नेपालमा बहुप्रकोपका कारण हुने विपद्‍का घटना र सोबाट हुने धनजनको क्षतिको परिणाम बढ्दै गएको अवस्था छ। तीब्र आर्थिक र सामाजिक विकासका लागि आवश्यक पर्ने वित्तीय लगानीको ठूलो अंश यस्ता विपद्‍को समयमा गरिने प्रतिकार्य, उद्धार, राहत र तत्पश्‍चात्को पुनर्निर्माण एवं पुन:स्थापनामा खर्च हुँदा राष्‍ट्रको पूँजी कोषमा दवाव सिर्जना भएको अवस्था छ।

तथ्यांकमा भन्नुपर्दा सन् २०१५ देखि सन् २०२२ को अवधिमा मात्रै विपद्‍का कारण नेपालमा १२ हजार भन्दा बढीको मृत्यु भएको छ , जसमध्ये आधा संख्या महिलाको छ। प्राकृतिक प्रकोपलाई शून्य अवस्थामा पुर्‍याउन सम्भव नहोला । तर त्यस्ता प्रकोपका कारण हुने विपद्‍ जोखिम न्यूनीकरण गरी जनधनको क्षतिलाई कम गर्न सकिन्छ । विक्रम सम्वत् २०७२ को गोरखा भूकम्प पश्‍चात्‌को पुनर्निर्माण सफलतापूर्वक सम्पन्न गरेको नेपालले सोबाट पाठ सिक्दै आगामी दिनमा समग्र राष्‍ट्रलाई नै कसरी विपद् उत्थानशील बनाउने भन्नेतर्फ अग्रसर हुनु अपरिहार्य भएको छ ।

विपद् उत्थानशील नेपाल निर्माणका लागि वर्तमान सरकार प्रतिवद्ध छ । नेपालको संविधानले र्निदेशित गरे अनुरुप जलवायु परिवर्तन अनुकूलन एवं विपद् जोखिम न्यूनीकरण तथा व्यवस्थापनका लागि आवश्यक नीति, ऐन, नियम, रणनीति तथा संस्थागत संरचनाका आधार निर्माण भइसकेका छन् । यी आधार निर्माण गर्दा सेन्डाइ कार्यढाँचा, पेरिस घोषणा लगायतका अन्तर्राष्‍ट्रिय प्रतिवद्धताका मूल मर्म एवं भावनालाई पनि आत्मसात गरिएको छ ।

नेपालको संविधानले विपद् जोखिम न्यूनीकरण र व्यवस्थापनको विषयलाई संघ, प्रदेश र स्थानीय सरकारको जिम्मेवारीमा सूचिकृत गर्दै तीनवटै तहका सरकारको समन्वय र सहकार्यमा अगाडि बढ्नुपर्ने व्यवस्था गरेको छ । संविधानले विपद् व्यवस्थापनका सन्दर्भमा स्थानीय सरकारहरुलाई विशेष जिम्मेवारी प्रदान गरेको छ।

नेपालमा विपद् जोखिम न्यूनीकरण र व्यवस्थापनका लागि “सबल प्रणाली” र “सुरक्षित बस्ती” का आधारस्तम्भमा टेकी युएसएआइडीको सहयोगमा सञ्‍चालित तयार नेपाल परियोजनाबाट विगत ५ वर्षमा भएका कार्य, हासिल भएका उपलब्धी, सिकाइ र असल अभ्यासका बारेमा यहाँ प्रस्तुतीकरण र छलफल भएको छ । यहाँ भएको छलफलबाट यस परियोजनाले विपद् जोखिम न्यूनीकरण एवं व्यवस्थापनका क्षेत्रमा संघ, प्रदेश एवं स्थानीय तहमा महत्त्वपूर्ण योगदान गरेको स्पष्ट भएको छ ।

“सबल प्रणाली” स्थापना गर्ने सन्दर्भमा गृह मन्त्रालय, संघीय मामिला तथा सामान्य प्रशासन मन्त्रालय, शहरी विकाश मन्त्रालय, एवं राष्‍ट्रिय विपद् जोखिम न्यूनीकरण तथा व्यवस्थापन प्राधिकरणसगँको सहकार्य र निर्देशनमा विभिन्न नीति, निर्देशिका, कार्यविधि, संगठन संरचना तथा कार्यढाँचा बनाउन परियोजनाबाट सहयोग प्राप्‍त भएको छ । राष्‍ट्रिय आपत्कालिन कार्यसञ्‍चालन केन्द्र र स्थानीय आपत्कालिन कार्यसञ्‍चालन केन्द्रहरुको संस्थागत क्षमता अभिबृद्घि भएको छ ।

परियोजनाले संघ लगायत ८ वटा स्थानीय तहहरुमा विपद् जोखिम न्यूनीकरण तथा विपद् व्यवस्थापन क्षेत्रको संस्थागत विकासमा पुर्‍याएको योगदान प्रसंशायोग्य छ । विपद् जोखिम न्यूनीकरण तथा विपद् व्यवस्थापन क्षेत्रमा अत्यन्त न्यून कानूनी आधार भएका नगरपालिकाहरुमा विभिन्न ऐन, नीति, कार्यविधि, कार्ययोजना तयारीमा सहजीकरण गरी परियोजनाले प्रशंसनीय काम गरेको पाएको छु । विपद् व्यवस्थापनको क्षेत्रलाई स्थानीय तहको योजना तर्जुमा प्रक्रियामा मूलप्रवाहीकरण गरी विपद्का बेला सबै सरोकारवालाहरु एक भई पूर्वतयारी तथा प्रतिकार्यमा लाग्न परियोजनाले गरेको सहयोगप्रति म युएसएआइडीलाई धन्यवाद व्यक्त गर्न चाहन्छु ।

सुरक्षित वस्ती विकास अन्तर्गत १० वटा नगरपालिकाहरुमा तयार भएका “जोखिम संवेदनशील भू-उपयोग योजना” ती नगरपालिकाहरुको विपद् जोखिम न्यूनीकरणका लागि अत्यन्तै उपयोगी हुने विश्‍वास लिएको छु । साथै, भू-उपयोग योजना तयार गर्दा अपनाउनुपर्ने प्रकृयाको स्पष्टताका लागि तयार गरिएको “राष्ट्रिय जोखिम संवेदनशील भूउपयोग योजनाको कार्यढाँचा” ले अन्य नगरपालिका एवं गाउँपालिकाको भू-उपयोग तर्जुमाका लागि एउटा मार्गचित्र प्रदान गर्नेछ । यसबाट स्थानीय तहको जोखिम उत्थानशीलतामा वृद्धि हुने भएकाले सबै पालिकामा यस प्रकारको भू-उपयोग योजना बनाई कार्यान्वयन गर्नु आवश्यक देखिन्छ ।

सुरक्षित वस्ती विकासका लागि सुरक्षित भवन निर्माण अत्यन्तै महत्त्वपूर्ण छ । विक्रम सम्वत् २०७२ को गोरखा भूकम्पबाट पाठ सिक्दै नेपालले आफ्नो भवन संहितामा समयसापेक्ष परिवर्तन गरेको छ । परिवर्तित भवन संहिताको प्रभावकारी कार्यान्वयनका लागि पालिकामा प्राविधिक जनशक्तिको क्षमता विकास गर्न युएसएआइडीको तयार नेपाल परियोजनाको सहयोगमा तयार भएको “राष्ट्रिय भवन संहिताको प्रशिक्षण म्यानुअल” बमोजिम सबै पालिकाका प्राविधिक जनशक्तिको क्षमता विकास गर्नु उपयुक्त हुन्छ ।

यस परियोजनाबाट विपद् जोखिम न्यूनीकरण एवं व्यवस्थापनको स्थानीयकरण हुनु स्वागतयोग्य पक्ष हो । परियोजना सञ्चालन भएका आठवटा नगरपालिकामा सञ्चालित नदी नियन्त्रण, जलाधार संरक्षण, पहिरो नियन्त्रण जस्ता अल्पीकरणसम्वद्ध पूर्वाधार आयोजनाहरुले यी नगरपालिकाहरुको विपद् जोखिम न्यूनीकरणमा ठोस योगदान गर्ने विश्वास लिएको छु । विपद् पूर्वतयारी अभ्यासमार्फत स्थानीय तहको क्षमता अभिवृद्धि भएको छ । साथै, निजी क्षेत्रको सहभागिता प्रवर्द्धन, व्यवसाय निरन्तरता योजना, फोहोरमैला व्यवस्थापन, वृक्षारोपण, कृषि उत्पादन प्रवर्द्धन, बाली बीमा, मनसुन विपद् प्रतिकार्य योजनाजस्ता नगरपालिकास्तरमा गरिएका क्रियाकलापहरुले ती नगरपालिकाको खाद्य एवं स्वास्थ्य सुरक्षा अभिवृद्धि गर्ने र विपद् एवं जलवायु जोखिम उत्थानशीलता प्रवर्द्धन गर्ने अपेक्षा गरेको छु ।

कोभिड-१९ को महामारीको समयमा पनि युएसएआइडीको तयार नेपाल परियोजनामार्फत् प्राप्त सहयोग उपयोगी रहेको पाइयो । सो समयमा विभिन्न नगरपालिकामा सञ्चालित रोजगारमूलक कार्यक्रमले स्थानीय जनताको जीविकोपार्जनमा प्रत्यक्ष सहयोग पुर्‍याई अर्थतन्त्रलाई चलायमान बनाउन मद्दत पुर्‍याएको कुरा जान्न पाउँदा मलाई खुशी लागेको छ । साथै, परियोजनाका सबै क्रियाकलापहरुमा “लैङ्गिक समानता एवं सामाजिक समावेशीकरण” को अवधारणा अवलम्बन गर्नु उदाहरणीय छ ।

यस परियोजनाबाट सिकेका पाठहरुलाई भविष्यमा निरन्तरता दिन र देशैभर कार्यान्वयन गर्न, प्राप्त उपलव्धीहरुलाई दिगो बनाउन र विपद् जोखिम न्यूनीकरण एवं व्यवस्थापनमा संलग्न तीनवटै तहका सरकारका संयन्त्रहरुबीचको समन्वय प्रवर्द्धन गर्दै तिनको क्षमता अभिवृद्धि गर्न अत्यन्तै जरुरी छ । यी सबै कार्य गर्दै नेपाललाई विपद् एवं जलवायु उत्थानशील वनाउन थप प्राविधिक एवं वित्तीय स्रोत आवश्यक छ । मैले शुरुमै पनि उल्लेख गरेको छु कि सरकारको पूँजीगत लगानी कोषमा ठूलो दवाव रहेको छ । यस्तो समयमा दशकौंदेखिको कुटनैतिक सम्वन्ध भएको अमेरिकी सरकारबाट थप विस्तारित परियोजनाको अपेक्षा गर्नु उपयुक्त नै हुन्छ भन्ने ठानेको छु । अमेरिकी सरकारले तयार नेपाल परियोजनामार्फत् उपलब्ध गराएको सहयोगका लागि पुन: धन्यवाद दिँदै विपद् जोखिम न्यूनीकरण तथा व्यवस्थापनका क्षेत्रमा थप सहयोग उपलब्ध गराउने अनुरोधसहित बिदा हुन्छु, धन्यवाद ।